18-jarige ontvoerOratile Mothibi word sedert Sondag vermis. (Foto: Verskaf) ’n 18-jarige meisie van Noordwes word al dae lank vermis nadat sy Sondag in die omgewing van Taung in Noordwes ontvoer is. Oratile Mothibi het Sondagoggend saam met haar boetie en nefie, onderskeidelik 11 en 14 jaar oud, na ’n plaas in die Modutung-nedersetting gestap om kos te gaan haal. Oratile en die twee seuns is egter op pad huis toe deur ’n onbekende man met ’n mes gejaag. Die man het Oratile gegryp. Die man het ook die twee kinders gedreig toe hulle Oratile te hulp wou snel voordat hy met haar op die vlug geslaan het. Die seuns het dadelik huis toe gehardloop en hulle ouers van die voorval vertel. Kol. Adéle Myburgh, woordvoerder van die polisie, sê ’n soektog is kort daarna gelas, maar het tot op hede nog niks opgelewer nie. Oratile het ten tyde van haar verdwyning ’n blou denimbroek, ’n kakie-langmouhemp en swart skoolskoene aangehad. Mense word versoek om enige inligting oor waar Oratile haar moontlik bevind by kapt. Joseph Montwedi by 082 ‪496 0332 of Stop Misdaad by 08600 10111 aan te meld.